སློབ་དཔོན་ཆེན་པོས་པདྨ་བཀའ་ཡི་ཐང་ཡིག་བསྡུས་པ་ལས། རྟ་ལུག་སྤྲེལ་གསུམ་རྒྱ་དམག་བོད་ལ་འོང༌།།ཕ་བུ་ནང་འཁྲུགས་རྟ་སྒང་སྒང་ནས་བྱེད།།དེ་དུས་བོད་འདི་རྒྱ་ཡི་འོག་ཏུ་ཤོར།།གདོང་སྨེ་ཅན་གྱིས་བོད་ལ་རྒྱ་ས་བཟུང༌།།ཞེས་པའི་ལུང་བསྟན་ལྟར། རྟ༡༩༥༤ལོ་ཧོར་ཟླ་༡༠ཚེས་༢༠་ཉིན་ཤར་ཕྱོགས་ཙི་ནའི་ཡུལ་གྱི་བཅིངས་འགྲོལ་རྟགས་ཅན་གྱི་རླངས་འཁོར་རུ་ཁག་ཁམས་ཤར་རྒྱུད་ནས་ལྷ་སར་ཐེངས་དང་པོ་དེ་འབྱོར་བས་ལྷ་ས་རུ་བཞི་དམག་གི་བསྟི་གནས་སུ་གྱུར། དེའི་སྔ་ལྟས་ལྟ་བུར་ལོ་དེའི་ཧོར་ཟླ་ལྔ་པའི་ཚེས་བཅུ་དྲུག་ཉིན་རྒྱལ་རྩེ་ཉེ་རོ་ཕུ་ནས་ཕྱག་རྡོ་བླ་མཚོ་ཕྱུར་ནས་ཉེ་རོ་དང༌། རྒྱལ་རྩེ། སྒོ་བཞི། པ་རྣམ། གཞིས་རྩེའི་ཤར་ཕྱོགས་བླ་བྲང་གི་བདེ་ཆེན་ཕོ་བྲང་བཅས་མྱངས་ཆུ་གཙང་པོའི་འགྲམ་དུ་འཁེལ་བའི་གྲོང་སྡེ་མཐའ་དག་ཆུ་ལོག་གིས་དེད་དེ་མི་ཕྱུགས་སྟོང་ཕྲག་མང་པོའི་ཚེ་སྲོག་ལ་གད་ཆགས་བྱུང༌། ལོ་དེར་རྒྱལ་བ་ཡབ་སྲས་དང་ཀརྨ་པ་ཞྭ་དམར་ནག་སོགས་མི་འདོད་བཞིན་དུ་རྒྱ་ནག་གུང་ཁྲན་ཏང་གིས་རྩ་ཁྲིམས་གཏན་འབེབས་ཀྱི་རྒྱ་ཡོངས་ཚོགས་ཆེན་དུ་པེ་ཅིན་ལ་ཕེབས་དགོས་བྱུང༌། ལུག་༡༨༥༥ལོར་ལྷ་སར་རྒྱ་དམག་དེ་བས་མང་དུ་ཕྱིན་ཏེ། ཏཱ་ལའི་བླ་མའི་སྐུ་སྲུང་དམག་མི་ཆིག་སྟོང་ཕུད། དེ་བྱིངས་གྲ་བཞི་སོགས་ཀྱི་བོད་དམག་རྣམས་ཕྱི་བསྡུ་བྱེད་རྒྱུ་དང༌། བོད་རང་སྐྱོང་ལྗོངས་གྲ་སྒྲིག་ཨུ་ཡོན་ལྷན་ཁང་འཛུགས་རྒྱུ་བཅས་ཁས་ལེན་བྱེད་དགོས་བྱུང༌། སྤྲེལ་༡༩༥༦ལོར་ལྷ་སར་མི་དམངས་འཐུས་ཚོགས་བཙུགས་པར་བོད་མི་ཚོས་མ་བསྐུལ་དང་བླངས་ཀྱིས་གྱེན་ལོག་དང་རྒོལ་གཏམ་སྤེལ་བས་རྒྱ་གཞུང་གིས་ལི་ཐང་ཨ་ལོ་ཆོས་མཛད་འཛིན་གཟུང་དགོས་ཚུལ་སོགས་ཀྱི་ཟིངས་ཆ་བསླངས། སྐབས་དེ་དག་ཏུ་ལི་ཐང་དང༌། ཕྱག་ཕྲེང༌། དཀར་མཛེས། འབའ་ཁམས་སོགས་སུ་རྒྱ་དམག་གིས་བླ་ཆེན་དང་མི་དཔོན་མང་པོ་ལྐོག་བསད་བཏང་པ་དང༌། དགོན་སྡེ་གྲྭ་ཚང་མང་པོ་གཏོར་གཤིགས་གཏོང་པ་སོགས་ཀྱི་གནོན་ཤུགས་མ་བཟོད་ནས་དམག་འཁྲུགས་ཐུག་པ་ཁོལ་བ་ལྟར་བྱུང་བ་སོགས་མ་ཧཱ་གུ་རུ་ཆེན་པོའི་ལུང་བསྟན་དུས་ཐོག་ཏུ་བབ། དེ་ལྟར་རྐྱེན་ངན་རིམ་བཏུད་ཀྱིས་དབང་མི་ལག་དང་སྐྲ་ཤིང་ལག་གི་དཔེ་ལྟར་ལྷ་བསྡད་རྒྱ་དམག་ཐོག་ལ་ཁོག་ནས་མེ་འབར་ཡང་ཁ་ནས་དུ་བ་མི་འཕྱུར་བར་ངོ་སྲུང་བསྟུན་མཁས་མི་བྱེད་མཐུ་མེད་ཀྱིས་ཉིན་བསྐྱལ་མཚན་འབུད་བྱས་ནས་བསྡད་མཐར། ས་ཕག་༡༩༥༩་ལོར་ལྷ་ལྡན་ཆོ་འཕྲུལ་སྨོན་ལམ་གྲོལ་རྗེས་རྒྱུན་ལྡན་ལྟར་ན་བོད་ཟླ་གཉིས་པའི་ཚེས་ཉེར་ལྔ་ནས་ྋགོང་ས་ལྔ་པ་ཆེན་པོ་དགོངས་རྫོགས་སུ་རབ་བྱུང་བཅུ་གཉིས་པའི་ཤིང་ཁྱི༡༦༩༤ལོ་ནས་སྡེ་སྲིད་སངས་རྒྱས་རྒྱ་མཚོས་ཐོག་མར་སྲོལ་བཏད་པ་ལྟར། བོད་ཟླ་གཉིས་པའི་ཚེས་བཅོ་བརྒྱད་ནས་བཟུང་ཉིན་བཅུ་བཅུ་གཉིས་རིང་ཚོགས་མཆོད་ཚོགས་སྲོལ་ཡོད་ནའང་ལོ་དེར་ཚོགས་མཆོད་ཚོགས་ལོང་མ་བྱུང་བར་རྒྱ་བོད་ཀྱི་རྩོད་སྙོག་ཚབ་ཆེན་ལངས་ཏེ་སྤྱི་ཟླ་གསུམ་པའི་ཚེས་ ༡༠ ཉིན་ནོར་གླིང་དུ་མི་དམངས་སྒེར་ལངས་ཀྱི་འུར་ཆེན་པོ་བྱུང༌། སྤྱི་ཚེས་ ༡༦ གི་མཚན་མོར་རྒྱལ་དབང་ཐམས་ཅད་མཁྱེན་པ་སྐུ་འཁོར་ཉུང་ཤས་ཤིག་དང་ལྷན་དུ་ལྐོག་ནས་ཉེན་ཡོད་ལ་ཕེབས། ཚེས་ ༡༩ ཉིན་གྲོང་ཁྱེར་ལྷ་སའི་ཁུལ་དུ་དམག་འཁྲུག་ཚབས་ཆེན་ལངས་ཏེ་བོད་མི་ཁྲི་ཕྲག་མང་པོའི་ཚེ་སྲོག་ཤོར། སྐབས་དེར་སེ་རའི་གྲྭ་པ་མང་པོ་ཁས་ལེན་པར་དོན་ནས་རང་འགུལ་གྱིས་རྩེ་ཕོ་བྲང་གི་གོ་མཛོད་ལ་རྒྱུགས་ཀྱང་གོ་མཛོད་ལྡེ་མིག་བསམ་ཕོར་ཚེ་དབང་རིག་འཛིན་གྱིས་ཁྱེར་ནས་རྒྱ་སྒར་དུ་བྲོས་ཟིན་སྟབས་མེ་མདའི་གོ་མཛོད་གྱི་རྒྱ་སྒོ་སྟ་རེས་གཤགས་ཏེ་མེ་མདའ་མང་པོ་བླངས་ཐུབ་ཙམ་བྱུང་ཡང་མདེའུའི་གོ་མཛོད་ལྕགས་པོ་རིའི་ཁ་བཏད་ཏག་ཏག་ཏུ་འཁེལ་ཞིང་དེ་ཕྱོགས་སུ་རྒྱ་མིས་སྔ་ས་ནས་བཙན་ས་བཟུང་ཚར་བས་རང་དགར་རྒྱུག་ཐབས་མེད་པས་ཁས་ལེན་པ་དོན་བཅུག་སྐབས། ཐོག་མར་སེར་ཏྲེ་རྫ་གྲྭ་རྟ་མགྲིན་རྒྱལ་མཚན་ཟེར་བ་སོགས་ཀྱིས་སྣེ་འཁྲིད་ནས་དེ་ཕྱོགས་རྒྱུགས་པར་མེ་མདའ་དྲག་ཆར་འབབ་པ་ལྟར་བཙགས་བྱུང་ཡང་གྲྭ་པ་དེ་ལ་གནོད་སྐྱོན་མ་བྱུང་བར་མདེ་འུའི་གོ་མཛོད་གཏོར་ཏེ་དེར་ཡོད་བོད་དམག་ཚོ་དང་དཔུང་སྒྲིག་ནས་རྒྱ་ལ་རྒོལ་འཛིངས་བྱས་པའི་ལོ་རྒྱུས་འགངས་ཆེ། དེ་དག་གི་སྐོར་གཞན་དུ་བཤད་པར་འདོད་པས་འདིར་རེ་ཞིག་སྤྲོས་པར་མི་བྱའོ།།